Imtella' Novembru 9, 2021 Koppja minn Kalifornja allegatament welldet tarbija li ma kinitx tagħha wara li l-mara tqegħdilha embrijun bi żball fi klinika tal-fertilità permezz tal-in vitro fertilisation (IVF). Daphna u Alexander Cardinale qalu li f'Settembru tal-2019 saru ġenituri ta' tifla li ma kienet tixbaħhom xejn. Wara testijiet tad-DNA li kkonfermaw li t-tarbija ma kinitx tagħhom, huma sabu l-koppja li kienet qed iġġorr it-tarbija tagħhom u flimkien iddeċidew li jibdlu l-bniet. Din ma kinitx l-ewwel darba li sar żball ta' din ix-xorta waqt proċedura tal-IVF. L-IVF hija proċedura li permezz tagħha, il-bajd tal-mara jiġi ffertilizzat mill-isperma tar-raġel f'laboratorju qabel ma l-embrijuni jitqiegħdu fil-lutru tal-mara. Il-koppja Cardinale qegħdin ifittxu kemm liċ-ċentru tal-fertilità stabbilit f'Los Angeles, California Center for Reproductive Health u kemm lil In Vitro Tech Labs, laboratorju tal-embrijoloġija. Huma qed jallegaw prattiċi mediċi ħżiena, negliġenza u azzjonijiet frawdolenti. F'konferenza tal-aħbarijiet emozzjonali li saret it-Tnejn, is-Sinjura Cardinale qalet li l-uġigħ ta' qalb u konfużjoni li qegħdin jgħixu huma indeskrivibbli. "Il-memorji tat-tfulija se jibqgħu mtappna għal dejjem b'din ir-realtà kiefra li l-bint bijoloġika tagħna ngħatat lil ħaddieħor, u t-tarbija li tant iġġelidt biex inġib f'din id-dinja, ma kinitx tiegħi biex inżommha."Hija qalet li tinsab imnikkta li fit-tqala tagħha ma ġarritx lil bintha. Is-Sur Cardinale qal li dakinhar tat-twelid stenna li t-tarbija kienet se tkun ġinġrija bħall-ewwel wild tal-familja, iżda baqa' sorpriż jara tarbija li l-ġilda tagħha kienet ħafna iktar skura. Huma qalu li xahrejn wara t-twelid iddeċiedew li jagħmlu test tad-DNA li ddetermina li ma kinux il-ġenituri bijoloġiċi tat-tarbija. Cardinale rrakkonta x-xokk li qabadhom malli ngħataw ir-riżultat tat-test. Qal li aktar tard sabu għajnuna biex isibu l-koppja li ġarret lil binthom u li wellduha ġimgħa biss 'il bogħod minn xulxin. Qalu li f'Jannar tas-sena li għaddiet, wara bosta laqgħat, il-koppji qablu li jgħaddu minn proċess legali biex jibdlu t-trabi. Il-mara qalet li minflok ma reddgħet lil bintha, spiċċat tredda' u tibni rabta ma' tarbija li aktar tard kienet imġiegħla titlaq minn idejha. Hija żiedet tgħid li dan l-iżball ħalla effett fuq binthom ta' seba' snin li ma setgħetx tifhem għaliex ommha u missierha kellhom jibdlu t-tarbija. Huma temmew jgħidu li din is-sitwazzjoni tal-waħx ma tistax ma titteħidx bis-serjetà.